Document ID: 32007R1278

KOMISSION ASETUS (EY) N:o 1278/2007,
annettu 29 päivänä lokakuuta 2007,
eläinten terveysvaatimuksista tuotaessa tiettyjä lintuja yhteisöön sekä lintujen tuontiin liittyvistä karanteenivaatimuksista annetun asetuksen (EY) N:o 318/2007 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 10 artiklan 3 kohdan toisen alakohdan ja 10 artiklan 4 kohdan ensimmäisen alakohdan,
ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annetun neuvoston direktiivin 92/65/ETY (2) ja erityisesti sen 18 artiklan 1 kohdan neljännen luetelmakohdan,
sekä katsoo seuraavaa:
(1)
Komission asetuksessa (EY) N:o 318/2007 (3) vahvistetaan eläinten terveysvaatimukset tuotaessa tiettyjä muita kuin siipikarjaan kuuluvia lintuja yhteisöön sekä tällaisiin lintuihin tuonnin jälkeen sovellettavat karanteenivaatimukset.
(2)
On aiheellista todeta nimenomaisesti, että asetuksella (EY) N:o 318/2007 sallitaan vain vankeudessa kasvatettujen lintujen tuonti. Selkeyden vuoksi on vielä syytä mainita erityisesti, että lintuja voi tuoda yhteisöön asetuksen (EY) N:o 318/2007 nojalla vain, jos ne ovat peräisin hyväksytyistä kasvattamoista.
(3)
Maahantuodut linnut on kuljetettava jäsenvaltiossa tuonnin jälkeen suoraan hyväksyttyihin karanteenitiloihin tai hyväksytyille karanteeniasemille, ja ne on pidettävä siellä kunnes lintuinfluenssatartunta tai Newcastlen taudin tartunta on suljettu pois.
(4)
Asetuksessa (EY) N:o 318/2007 säädetään, että epäiltäessä lintuinfluenssaa tai Newcastlen tautia hyväksytyssä karanteenitilassa tai hyväksytyn karanteeniaseman jossakin yksikössä, kaikki karanteenitilan tai karanteeniaseman yksikön linnut on tapettava ja hävitettävä ennen kuin epäily vahvistetaan laboratoriotesteillä.
(5)
Koska lintuja, joiden epäillään saaneen lintuinfluenssatartunnan tai Newcastlen taudin tartunnan, kuitenkin pidetään hyväksytyssä karanteenitilassa tai hyväksytyn karanteeniaseman yksikössä, taudin leviämisriskiä ei ole.
(6)
Jotta voidaan sulkea pois taudin oireiden aiheutuminen muusta syystä, on sen vuoksi aiheellista odottaa epäilyn vahvistumista, ennen kuin ryhdytään tappamaan ja hävittämään lintuja tiloissa, joissa tautia esiintyy.
(7)
Asetuksen (EY) N:o 318/2007 liitteessä V esitetään luettelo jäsenvaltioiden toimivaltaisten viranomaisten tiettyjen muiden kuin siipikarjaan kuuluvien lintujen tuontia varten hyväksymistä karanteenitiloista ja -asemista. Espanja, Itävalta, Saksa, Tanska, Tšekki ja Yhdistynyt kuningaskunta ovat tarkastaneet hyväksytyt karanteenitilansa ja -asemansa ja toimittaneet komissiolle päivitetyn luettelon niistä. Asetuksen (EY) N:o 318/2007 liitteessä V olevaa luetteloa hyväksytyistä karanteenitiloista ja -asemista olisi siksi muutettava.
(8)
Sen vuoksi asetusta (EY) N:o 318/2007 olisi muutettava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 318/2007 seuraavasti:
1)
Korvataan 4 artiklassa johdantolause seuraavasti:
”Hyväksyttyjen kasvattamojen on täytettävä seuraavat edellytykset:”.
2)
Muutetaan 5 artikla seuraavasti:
a)
korvataan johdantolause seuraavasti:
”Lintujen tuonti sallitaan ainoastaan, jos linnut täyttävät seuraavat edellytykset:”;
b)
lisätään b alakohdan jälkeen alakohta seuraavasti:
”ba)
linnut ovat peräisin hyväksytyistä kasvattamoista, jotka täyttävät 4 artiklassa vahvistetut edellytykset;”.
3)
Korvataan 13 artikla seuraavasti:
”13 artikla
Toimet epäiltäessä tautia hyväksytyssä karanteenitilassa tai hyväksytyllä karanteeniasemalla
1. Jos hyväksytyssä karanteenitilassa yhden tai useamman linnun ja/tai sentinellilinnun epäillään karanteenin aikana saaneen lintuinfluenssatartunnan tai Newcastlen taudin tartunnan, on toteutettava seuraavat toimenpiteet:
a)
toimivaltainen viranomainen asettaa hyväksytyn karanteenitilan viralliseen valvontaan;
b)
kyseisistä linnuista ja sentinellilinnuista otetaan liitteessä VI olevan 2 kohdan mukaisesti näytteet virologista tutkimusta varten ja ne analysoidaan sen mukaisesti;
c)
hyväksyttyyn karanteenitilaan ei tuoda eikä sieltä viedä pois yhtään lintua ennen kuin epäily on poistettu.
2. Jos 1 kohdassa tarkoitetussa hyväksytyssä karanteenitilassa, jossa tautia esiintyy, epäilty lintuinfluenssatartunta tai Newcastlen taudin tartunta vahvistetaan, on toteutettava seuraavat toimenpiteet:
a)
kaikki hyväksytyn karanteenitilan linnut ja sentinellilinnut tapetaan ja hävitetään;
b)
hyväksytty karanteenitila puhdistetaan ja desinfioidaan;
c)
hyväksyttyyn karanteenitilaan ei tuoda yhtään lintua ennen kuin loppupuhdistuksesta ja -desinfioinnista on kulunut 21 päivää.
3. Jos hyväksytyn karanteeniaseman jossakin yksikössä epäillään karanteenin aikana yhden tai useamman linnun ja/tai sentinellilinnun saaneen lintuinfluenssatartunnan tai Newcastlen taudin tartunnan, on toteutettava seuraavat toimenpiteet:
a)
toimivaltainen viranomainen asettaa hyväksytyn karanteeniaseman viralliseen valvontaan;
b)
kyseisistä linnuista ja sentinellilinnuista otetaan liitteessä VI olevan 2 kohdan mukaisesti näytteet virologista tutkimusta varten ja analysoidaan ne sen mukaisesti;
c)
hyväksytylle karanteeniasemalle ei tuoda eikä sieltä viedä pois yhtään lintua ennen kuin epäily on poistettu.
4. Jos 3 kohdassa tarkoitetussa hyväksytyn karanteeniaseman yksikössä, jossa tautia esiintyy, epäilty lintuinfluenssatartunta tai Newcastlen taudin tartunta vahvistetaan, on toteutettava seuraavat toimenpiteet:
a)
kaikki hyväksytyn karanteeniaseman yksikön, jossa tautia esiintyy, linnut ja sentinellilinnut tapetaan ja hävitetään;
b)
kyseinen yksikkö puhdistetaan ja desinfioidaan;
c)
otetaan seuraavat näytteet:
i)
kun käytetään sentinellilintuja, muiden karanteeniyksiköiden sentinellilinnuista on liitteen VI mukaisesti otettava näytteet serologista tutkimusta varten aikaisintaan 21 päivää kyseisen yksikön loppupuhdistuksen ja -desinfioinnin jälkeen; tai
ii)
kun sentinellilintuja ei käytetä, muiden karanteeniyksiköiden linnuista on liitteessä VI olevan 2 kohdan mukaisesti otettava näytteet virologista tutkimusta varten 7-15 päivän kuluessa loppupuhdistuksesta ja -desinfioinnista;
d)
hyväksytyltä karanteeniasemalta ei saa viedä yhtään lintua ennen kuin c alakohdassa säädettyjen näytteiden tulokset on vahvistettu negatiivisiksi.
5. Jäsenvaltioiden on ilmoitettava komissiolle tämän artiklan soveltamiseksi toteuttamistaan toimenpiteistä.”
4)
Korvataan 14 artiklan 1 kohdan ensimmäinen alakohta seuraavasti:
”1. Kun karanteenin aikana yhden tai useamman linnun ja/tai sentinellilinnun todetaan saaneen matalapatogeenisen lintuinfluenssan (LPAI) tartunnan tai Newcastlen taudin tartunnan, toimivaltainen viranomainen saa riskinarvioinnin perusteella myöntää poikkeuksia 13 artiklan 2 kohdan a alakohdassa ja 4 kohdan a alakohdassa säädetyistä toimenpiteistä edellyttäen, että tällaiset poikkeukset eivät vaaranna taudin torjuntaa, jäljempänä ’poikkeukset’.”
5)
Korvataan liite V tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä lokakuuta 2007.

Labels: 20
3
5
6